אחרי ההפסקה בת שלושת החודשים שעשתה בגלל הטור האסייתי שלה (שבמהלכו הגיעה גם לארץ בתחילת החודש שעבר), בריטני ספירס עלתה בערב יום רביעי האחרון לבמה בלאס וגאס וחידשה את סיבוב ההופעות הקבוע שלה "Piece of Me". ממש לקראת סיום המופע, כשהיא שרה את הלהיט "(You Drive Me) Crazy", הסתנן מעריץ לבמה ורץ לכיוון הזמרת.
ספירס שלא הבחינה במתרחש המשיכה להופיע ואפילו שאלה את הקהל: "אתם נהנים?", אבל מהר מאוד היא הבינה שמשהו לא מתוכנן קורה כשהמאבטחים הקיפו אותה. הזמרת המפוחדת שאלה "מה קורה? יש לו אקדח?" ומיד פונתה מהבמה, בזמן שאנשי האבטחה והרקדנים השכיבו את הפולש.
אחרי שעבר בדיקות, התברר שג'סי ווב בן ה-37 לא נשא עמו אקדח. הוא נעצר ונלקח לבית הכלא של מחוז קלארק שם יעמוד בפני גזר הדין על העבירה שביצע. בסרטונים שהעלו המעריצים אפשר לראות את בריטני רועדת מרב פחד, אבל למרות החוויה הלא נעימה היא החליטה לעלות אחרי כמה דקות לבמה ולסיים את המופע כמו גדולה. סיבוב ההופעות בלאס וגאס שהחל עוד ב-2013, צפוי להסתיים בחודש דצמבר הקרוב, אחרי יותר מ-240 הופעות.